
Rīgā 2026. gada 31. jūlijā
IESNIEGUMS
/par Ministru kabineta 28.04.2026 protokollēmuma Nr. 24 prettiesiskumu un nepieciešamību pieņemt juridiski atbildīgu lēmumu par paredzētās darbības akceptu/
Es, zvērināts advokāts Jānis Kārkliņš, uz pielikumā pievienotās pilnvaras un ordera pamata pārstāvu sabiedrības ar ierobežotu atbildību “K2 Ventum”, reģistrācijas numurs: 40203344430 (turpmāk – “K2 Ventum”), tiesiskās intereses. Ar šo vēršu vēstules adresātu uzmanību uz akcepta lēmuma pieņemšanas gaitā pieļautajiem Ministru kabineta pārkāpumiem, īpašu uzmanību vēršot tieši uz 2026. gada 28. aprīļa protokollēmuma (turpmāk – “Protokollēmums”) prettiesiskumu un ar to saistītajām iespējamajām negatīvajām tiesiskajām sekām.
K2 Ventum atbilstoši likumā “Par ietekmes uz vidi novērtējumu” (turpmāk – “IVN likums”) paredzētajai kārtībai jau kopš 2021. gada oktobra ir veikusi virkni pasākumu, lai īstenotu paredzēto darbību “Vēja elektrostaciju parka “K2 Ventum” būvniecība Dienvidkurzemes novada Sakas pagastā un elektropārvades pieslēguma izveide Dienvidkurzemes novada Sakas pagastā un Kuldīgas novada Alsungas pagastā” (turpmāk – “Paredzētā darbība”).
Laika periodā no 2022. gada 23. marta līdz 2025. gada 30. septembrim tika veikts Paredzētās darbības IVN (īstenotas visas likumā paredzētās būtiskās IVN procesa sastāvdaļas), tostarp organizētas 2 (divas) sākotnējās sabiedriskās apspriešanas un 3 (trīs) sabiedriskās apspriešanas. To laikā ne vien tika uzklausīti vietējo iedzīvotāju viedokļi, bet arī aktīvi ņemti vērā sabiedrības izteiktie priekšlikumi. Šī procesa rezultātā tika sagatavotas 4 (četras) ietekmes uz vidi novērtējuma ziņojuma (turpmāk – “Ziņojums”) redakcijas, samazinot plānoto vēja elektrostaciju skaitu no 55 līdz 46, kā arī divu kilometru rādiusā skarto mājsaimniecību skaitu no 113 līdz 60.
Ziņojuma izstrādes procesā K2 Ventum ir konsultējies ar vides un uzņēmēju organizācijām, t.sk., Baltijas vides forumu, Latvijas atjaunojamās enerģijas federāciju, Eiropas vēja asociāciju, kā arī ticies ar vietējās kopienas pārstāvjiem un iedzīvotājiem, kas dzīvo gan 2 km rādiusā ap potenciālajām vēja elektrostacijām (turpmāk – “VES”), gan arī Pāvilostā, Sakas pagastā un Ziemupē.
Pēc IVN procesa pabeigšanas K2 Ventum 2025. gada 12. augustā vērsās pie Enerģētikas un vides aģentūras, lūdzot sniegt atzinumu par izstrādāto Ziņojumu. Ņemot vērā iepriekš minēto, kompetentā institūcija 2025. gada 30. septembrī izsniedza atzinumu (turpmāk – “Atzinums”), ar kuru konstatēts, ka Paredzēto darbību ir iespējams īstenot, ievērojot ārējos normatīvajos aktos, Ziņojumā un Atzinumā iekļautos nosacījumus Paredzētās darbības īstenošanai. Atzinums (kas ļauj īstenot Paredzēto darbību) tika izdots, pamatojoties ne vien uz kompetentās institūcijas izvērtējumu, bet arī uz 14 (četrpadsmit) valsts institūciju un kapitālsabiedrību izvērtējumiem.[footnoteRef:1] Kā tas izriet no Atzinuma satura, pašvaldības, tostarp arī Dienvidkurzemes pašvaldība, lai arī noteica vairākus nosacījumus, kas Paredzētās darbības īstenošanas gaitā jāievēro, tomēr ir paudusi atbalstu Paredzētās darbības īstenošanai.[footnoteRef:2]  [1:  	Šīs institūcijas un kapitālsabiedrības ir: AS “Augstsprieguma tīkls”, Dabas aizsardzības pārvalde, Valsts vides dienests, Veselības inspekcija, Nacionālā kultūras mantojuma pārvalde, AS “Latvijas valsts meži”, VAS “Latvijas gaisa satiksme”, VA “Civilās aviācijas aģentūra”, VAS “Latvijas Valsts radio un televīzijas centrs”, SIA “Elektroniskie sakari”, VSIA “Latvijas valsts ceļi”, Dienvidkurzemes novada pašvaldība, Kuldīgas novada pašvaldība, Aizsardzības ministrija, Satiksmes ministrija, VSIA “Latvijas Vides ģeoloģijas un meteoroloģijas centrs”. Atsauce uz atzinumiem atrodama: https://tapportals.mk.gov.lv/attachments/legal_acts/additional_documents/a4b8ade8-d124-478d-87ca-245bee77b89a/download ]  [2:  	Sk. Enerģētikas un vides aģentūras 2025. gada 30. septembra atzinuma Nr. 10.7/9/2025, 5.4.2.11. punktu.] 

Minētā notikumu attīstības hronoloģija nenoliedzami apliecina, ka K2 Ventum visā IVN procesa īstenošanas gaitā kā krietns un rūpīgs saimnieks ir ievērojusi IVN likumā noteikto Paredzētās darbības īstenošanas procedūru. Sagaidot, ka tiesiskuma principam atbilstoši rīkosies arī par akcepta lēmuma pieņemšanu atbildīgā iestāde (Ministru kabinets) – K2 Ventum 2025. gada 31. oktobrī iesniedza Ministru kabinetam iesniegumu par Paredzētās darbības akceptēšanu.
Šajā ziņā uzmanība vēršama uz diviem būtiskiem apstākļiem: pirmkārt, akcepta lēmuma pieņēmējam atbilstoši IVN likuma 22. panta otrajai daļai ir saistošs kompetentās institūcijas Atzinums. Tātad, ja ar Atzinumu Paredzēto darbību atļauts īstenot, tad arī Ministru kabinetam ir jāpieņem obligātais administratīvais akts[footnoteRef:3] jeb jāakceptē Paredzētā darbība. To ir atzinis arī pats Ministru kabinets TAP portālā pieejamajā rīkojuma projekta anotācijā (sk. anotācijas 6.4. punktu). Otrkārt, atbilstoši tobrīd spēkā esošajam normatīvajam regulējumam, Ministru kabinetam akcepta lēmums bija jāpieņem 30 dienu laikā, t. i. līdz 2025. gada 30. novembrim (sk. Enerģētikas drošības likuma 8. pantu). [3:  	Administratīvā procesa likuma 63. panta pirmās daļas 1. punkts.] 

Neskatoties uz visu iepriekš minēto, Ministru kabinets nespēja ievērot likumā noteikto lēmuma pieņemšanas termiņu. Jautājums par Paredzētās darbības, kā arī vēl 2 (divu) analogu vēja parku akceptēšanu Ministru kabineta sēdē tika izskatīts tikai 2026. gada 28. aprīlī, t. i., gandrīz 5 (piecus) mēnešus pēc likumā noteiktā termiņa.
Lai gan līdz 2026. gada 28. aprīlim Ministru kabinets klaji neievēroja likumā noteikto lēmuma pieņemšanas termiņu, K2 Ventum arī turpmāk paļāvās, ka vismaz 2026. gada 28. aprīļa Ministru kabineta sēdē jautājums tiks izskatīts atbilstoši tiesiskuma principam un normatīvo aktu prasībām. Tomēr arī šīs cerības neattaisnojās. K2 Ventum, kā arī visām trešajām personām, kas ir iesaistītas Paredzētās darbības īstenošanā un finansēšanā, jau kārtējo reizi nācās ciest vilšanos un vērot, kā augstākā izpildvaras institūcija rīkojas pretēji likumam.
Proti, Ministru kabinets bez jebkāda tiesiska pamata un, kā to apgalvoja tā brīža premjerministre Evika Siliņa – “nodarbojoties ar tiesību jaunradi”,[footnoteRef:4] nolēma akceptēt 2 (divu) citu analogu vēja parku īstenošanu. Savukārt attiecībā uz K2 Ventum Paredzēto darbību ar Protokollēmumu atlika akcepta lēmuma pieņemšanu (lai gan termiņš jau tika kavēts vairāk kā 5 mēnešus), lai veiktu atkārtotu likumā neparedzētu sabiedrisko apspriešanu un vēlreiz vērtētu, vai ierobežotas saimnieciskās darbības joslā var īstenot Paredzēto darbību. Rezultātā – Ministru kabinets ar Protokollēmumu uzdeva KEM organizēt “atkārtotu Paredzētās darbības sabiedrisko apspriešanu”. [4:  	Ministru kabineta 28.04.2026. sēdes ieraksts pieejams: https://www.youtube.com/watch?v=lssR2bxpUJE ] 

Uzreiz jāatzīmē, ka nedz no IVN likuma, nedz citiem tiesību aktiem neizriet iespēja organizēt atkārtotas sabiedriskās apspriešanas pēc kompetentās institūcijas Atzinuma saņemšanas. Tieši Enerģētikas un vides aģentūra, izstrādājot Atzinumu, ir tā institūcija, kuras kompetencē ir pārbaudīt, vai IVN procesa ietvaros ir pienācīgi īstenotas sabiedriskās apspriešanas. Tikai tad, ja sabiedriskās apspriešanas ir organizētas likumā paredzētajā kārtībā un Ziņojuma iesniedzējs ir ievērojis šajās apspriešanās paustos iedzīvotāju viedokļus (attiecīgi veicot korekcijas Ziņojumā), kompetentā institūcija izsniedz atzinumu, ar kuru atļauta Paredzētās darbības īstenošana. Ministru kabineta kompetencē nav lemt par sabiedriskās apspriešanas pietiekamību, nemaz nerunājot par tiesībām uzlikt par pienākumu īstenot šādu apspriedi atkāroti, kad likums tādu iespēju nemaz neparedz. Būtiski - nevienā normatīvajā tiesību aktā nav paredzēta iespēja rīkot atkārtotu Paredzētās darbības sabiedrisku apspriešanu pēc tam, kad ir saņemts kompetentās iestādes atzinums, kas juridiski uzskatāms par brīdi, kad IVN process ir noslēdzies. Tādēļ arī šādu lēmumu tā brīža premjerministre Evika Siliņa apzīmēja par “tiesību jaunradi”. Administratīvā procesa likums gan to nesauc par “tiesību jaunradi”, bet gan par tiesiskuma principam[footnoteRef:5] un patvaļas aizlieguma principam[footnoteRef:6] neatbilstošu un līdz ar to prettiesisku rīcību. Viss iepriekš minētais, tātad apstiprina to, ka Protokollēmums, ciktāl ar to atlikta jautājums izskatīšana par K2 Ventum paredzētās darbības akceptēšanu, pats par sevi ir prettiesisks. [5:  	Administratīvā procesa likuma 7. pants.]  [6:  	Administratīvā procesa likuma 9. pants.] 

Papildus, viena no centrālajām bažām, kas Ministru kabinetam radās saistībā ar Paredzēto darbību, bija šī projekta atbilstība Aizsargjoslu likumam. Pirmkārt, jāuzsver, ka Paredzētās darbības atbilstība Aizsargjoslu likumam nemaz nav jāvērtē akcepta lēmuma pieņemšanas stadijā[footnoteRef:7] un tas pamatoti norādīts arī Ministru kabineta rīkojuma projekta anotācijā. Taču jau atkal – no lēmuma pieņēmēja puses tas nezināmu iemeslu dēļ K2 Ventum Paredzētās darbības kontekstā tika ignorēts. Otrkārt, to, ka Paredzētās darbības īstenošanu ierobežotas saimnieciskās darbības teritorijā neaizliedz Aizsargjoslu likuma 36. panta pirmā daļa apstiprina divu autoritatīvu tiesību zinātnieku un zvērinātu advokātu atzinumi: (i) zvērināta advokāta Dr. iur. Jāņa Kārkliņa 2026. gada 21. janvāra atzinums un; (ii) KEM pasūtītais 2026. gada 15. jūnija zvērināta advokāta Dr. iur. Laura Rasnača atzinums. To, ka vēja parku būvniecība ierobežotas saimnieciskās darbības teritorijā ir atļauta, apliecina arī publiskajos medijos atspoguļotā informācija, kas publicēta 2 (divas) dienas pēc Ministru kabineta Protokollēmuma pieņemšanas: “Daļa turbīnu tiešām plānota jūras piekrastes aizsargjoslā, taču ne aizsargjoslas kāpu zonā, kā premjere teica Rīta Panorāmā. To Re:Check apliecināja Dabas aizsardzības pārvaldes Dabas aizsardzības departamenta direktore Gita Strode. Viņa telefonsarunā norādīja, ka turbīnas ir plānotas Baltijas jūras un Rīgas līča piekrastes piecu kilometru ierobežotās saimniecības joslā. Tā neskaitās aizsargājama dabas teritorija, un tajā ir atļauta vēja parku būvniecība.”[footnoteRef:8] [7:  	Sk. Augstākās tiesas Senāta Administratīvo lietu departamenta 2018. gada 7. maija spriedumu lietā Nr. SKA-356/2018 (A420168915), 9. punktu]  [8:  	Pieejams: https://rebaltica.lv/2026/04/vai-k2-ventum-planots-kapas-un-aizsargajamas-dabas-teritorijas/ ] 

Šobrīd, t. i. 2026. gada 30. jūlijā akcepta lēmuma pieņemšanas termiņš tiek kavēts jau 8 (astoņus) mēnešus un K2 Ventum joprojām nav nekādu indikāciju par to, kad Ministru kabinets vispār plāno lemt par Paredzētās darbības akceptēšanu. Atkārtoti jāuzsver, ka K2 Ventum ir izdarījusi visu normatīvajos aktos paredzēto, lai tiktu pieņemts akcepta lēmums. Kompetentā institūcija ir apliecinājusi, ka no IVN likuma perspektīvas visi nepieciešamie pasākumi ir veikti un attiecīgi – ir atļaujama Paredzētās darbības īstenošana. Attiecīgi Ministru kabinetam šajā brīdī ir pienākums izdot obligātu, K2 Ventum labvēlīgu, administratīvo aktu – akcepta lēmumu.
Ievērojot visu iepriekš minēto, vēlos vērst vēstules adresātu uzmanību uz vairākiem būtiskiem apstākļiem, kas jāņem vērā, atskatoties uz līdzšinējo K2 Ventum Paredzētās darbības akcepta lēmuma pieņemšanas procesu kā arī raugoties uz turpmāko rīcību šajā procesā.
Pirmkārt, K2 Ventum jau šobrīd Ministru kabineta prettiesiskās rīcības - nepamatota obligāta administratīvā akta neizdošana normatīvajos aktos noteiktajā termiņā - rezultātā ir radušies ievērojami zaudējumi (kas ar katru dienu turpina pieaugt), kurus valstij no budžeta līdzekļiem var nākties atlīdzināt atbilstoši Valsts pārvaldes iestāžu nodarīto zaudējumu atlīdzināšanas likumam (turpmāk – “Atlīdzināšanas likums”). Zināšanai norādāms, K2 Ventum jau šobrīd aplēstais zaudējumu apmērs veido aptuveni 120 milj. EUR.
Otrkārt, ja Ministru kabinets turpinās prettiesiski novilcināt akcepta lēmuma pieņemšanu un beigās bez jebkāda tiesiska pamata atteiksies izdot obligāto administratīvo aktu un akceptēt Paredzēto darbību, neizbēgami pieaugs arī K2 Ventum nodarīto zaudējumu apmērs, ko Latvijas Republikai Ministru kabineta personā var nākties atlīdzināt Atlīdzības likumā noteiktajā kārtībā. Vēršam uzmanību, ka uz tieši šāda veida juridiskiem riskiem cita starpā ir norādījis arī šī brīža Tieslietu ministrs 2026. gada 30. jūlijā publicētajā intervijā, uzsverot, ka tiesiskās paļāvības principa pārkāpumam var būt tālejošas un valstij nelabvēlīgas sekas, tostarp zaudējumu atlīdzības formā.[footnoteRef:9] [9:  	Pieejams: https://nra.lv/neatkariga/intervijas/526614-video-smiltens.htm?utm_source=newsletter&utm_medium=email&utm_campaign=neatkarigaSodien ] 

Treškārt, jāņem vērā, ka juridiska atbildība var rasties ne vien Latvijas valstij Ministru kabineta personā kā par akcepta lēmuma pieņemšanu atbildīgajai iestādei, bet arī personīgi ministriem kā fiziskām personām. Ministru kabineta iekārtas likuma 4. panta trešā daļa paredz, ka neatkarīgi no politiskās atbildības Ministru kabineta loceklis par savu rīcību ir atbildīgs arī saskaņā ar krimināltiesisko, administratīvo vai civiltiesisko atbildību reglamentējošiem normatīvajiem aktiem. Augstākā tiesa, tieši atsaucoties uz Ministru kabineta iekārtas likuma 4. panta trešo daļu, ir norādījusi, ka likumdevējs nav pilnībā izslēdzis iespēju prasīt civiltiesisku atbildību no Ministru kabineta locekļa kā fiziskas personas (pretēji kā tas, piemēram, ir attiecībā pret tiesnešiem[footnoteRef:10]).[footnoteRef:11] [10:  	Likuma „Par tiesu varu” 13.panta piektajā un sestajā daļā tiešā tekstā norādīts, ka par zaudējumiem, kas nodarīti, tiesnešiem pildot tiesas spriešanas funkcijas, tiesneši nav mantiski atbildīgi, un persona, kas uzskata, ka tiesas nolēmums ir nelikumīgs vai nepamatots, nevar celt tiesā prasību pret tiesnesi, kurš šo lietu izskatījis.]  [11:  	Augstākās tiesas Administratīvo lietu departamenta 2018. gada 31. oktobra spriedums lietā SKA-20/2018 (A420224915), 12. punkts.] 

Ceturtkārt, kā tas uzsvērts iepriekš – K2 Ventum projekta finansēšanā ir iesaistīti vairāki ārvalstu investori, kā arī attīstītājs ir prezentējis projektu un saņēmis pozitīvu virzību līdzekļu piesaistē no vairākām starptautiskām bankām, kā piem. ING Group, BNP Paribas, Crédit Agricole, Deutsche Bank, UniCredit u.c. Attīstītājs ir arī iesniedzis visas finanšu garantijas un bankas vēstules LIAA, MK, KEM, EM u.c. kompetentām iestādēm. Kā arī attīstītājs ir saņēmis oficiālus piedāvājumus no turbīnu ražotājiem (Vestas, Nordex, Siemens Gemesa un Enercon). Attīstītājs ir arī veicis visus vēja mērījumus, ar pašvaldību saskaņojis un nodevis ekspluatācijā METEO mastu un veicis neskaitāmas citas darbības, lai uzreiz pēc paredzētās darbības varētu turpināt praktisku darbu pie projekta. Tāpat K2 Ventum ir veicis pirmo iepirkuma procedūru ar transformatoru ražotājiem, ceļu būvniekiem, kabeļu ražotājiem, u.c. piegādātājiem, kas nepieciešami augstsprieguma infrastruktūras izbūvei. Un ir sagatavotas jau vairāk kā 80 būvatļaujas. Kā arī attīstītājs ir veicis oficiālas pārrunas ar Latvijas Valsts pārstāvjiem un projekta galvenajiem investoriem 2025.gada 11.jūlijā, kur klāt bija Ekonomikas ministrija, Klimata enerģētikas ministrija, LIAA un arī pārstāvji no tā laika premjerministres Evikas Siliņas biroja. Tādēļ jebkāda turpmāka prettiesiska rīcība no lēmuma pieņēmēja puses ne vien radīs kaitējumu K2 Ventum, bet arī ārvalstu investoriem. Tas neizbēgami var rezultēties arī ar investīciju strīdiem, par ko lēmuma pieņēmējs tika brīdināts jau 2026. gada 28. aprīļa sēdē.[footnoteRef:12] Turklāt, turpmāka likumam pretēja rīcība no Ministru kabineta puses tikai vairāk apliecinās ārvalstu investoriem, ka Latvijas Republikā nav vēlama tiesiskā vide investīciju veikšanai. Proti, neviens investors neieguldīs naudas līdzekļus Latvijas Republikā īstenojamā projektā, ja tam radīsies priekšstats, ka valdības rīcība ir neparedzama, patvaļīga, prettiesiska un potenciāli apdraud jaunu projektu īstenošanu. [12:  	Ministru kabineta 28.04.2026. sēdes ieraksts pieejams: https://www.youtube.com/watch?v=lssR2bxpUJE] 

Lai izvairītos no turpmāka zaudējumu apmēra pieauguma (saistībā ar lēmuma pieņemšanas prettiesīgu novilcinājumu un/vai Paredzētās darbības neakceptēšanu) K2 Ventum aicina atbildīgās iestādes, t. i., Latvijas Republikas ministrijas darīt visu objektīvi iespējamo, lai pēc iespējas ātrāk nodrošinātu tiesisku un normatīvajiem aktiem atbilstošu lēmuma, t. i., obligātā administratīvā akta jeb K2 Ventum Paredzētās darbības akcepta lēmuma pieņemšanu, ievērojot Saeimā akceptēto un likuma “Par Enerģētiskās drošības un neatkarības veicināšanai nepieciešamās atvieglotās energoapgādes būvju būvniecības kārtības likuma atzīšanu par spēku zaudējušu” 1.punktā noteikto termiņu,  t.i., pieņemt akcepta lēmumu ne vēlāk kā līdz 31.augustam. Pretējā gadījumā pastāv būtisks risks, ka gan Latvijas valstij Ministru kabineta personā, kā arī ministriem kā fiziskām personām var rasties juridisks pienākums atlīdzināt K2 Ventum un tās ārvalstu investoriem zaudējumus, ko tie cietuši valsts veiktas prettiesiskas rīcības rezultātā. 

Pielikumā: 
1. K2 Ventum apkopojums par IVN procesā līdz šim veiktajām darbībām;
2. Pilnvara zvērinātam advokātam Jānim Kārkliņam;

Ar cieņu
zvērināts advokāts, Dr. iur. Jānis Kārkliņš

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU



Par “Vēja elektrostacijas parka “K2 Ventum”” būvniecības ieceres (paredzētās darbības) ietvaros līdz šim veiktajām darbībāmPielikums Nr.1

1. 2021. gada 29. oktobrī SIA “K2 Ventum” (turpmāk – “K2 Ventum”) iesniedza iesniegumu Vides pārraudzības valsts birojā, kas uz to brīdi pildīja ietekmes uz vidi novērtējuma jomas kompetentās institūcijas funkcijas, pirms ietekmes uz vidi novērtējuma procedūras uzsākšanas;
2. 2021. gada 30. novembrī Vides pārraudzības valsts birojs pieņēma lēmumu Nr. 5-02/34 “par ietekmes uz vidi novērtējuma procedūras piemērošanu”;
3. no 2022. gada 23. marta līdz 2022. gada 13. aprīlim norisinājās paredzētās darbības ietekmes uz vidi novērtējuma sākotnējā sabiedriskā apspriešana;
4. 2022. gada 6. maijā Vides pārraudzības valsts birojs izsniedza ietekmes uz vidi novērtējuma programmu Nr. 5-03/14/2022 “ietekmes uz vidi novērtējumam Pāvilostas vēja elektrostaciju parka būvniecībai un elektropārvades pieslēguma izveidei Dienvidkurzemes novadā”;
5. 2023. gada 13. martā Vides pārraudzības valsts birojs pieņēma lēmumu Nr. 5-02-1/2/2023 “Par grozījumiem 2021. gada 30. novembra Lēmumā Nr. 5-02/34 “par ietekmes uz vidi novērtējuma procedūras piemērošanu” un sabiedrības informēšanas pasākumiem”;
6. no 2023. gada 23. novembra līdz 2023. gada 14. decembrim norisinājās paredzētās darbības ietekmes uz vidi novērtējuma atkārtota sākotnējā sabiedriskā apspriešana;
7. no 2024. gada 10. janvāra līdz 10. februārim norisinājās paredzētās darbības ziņojuma (pirmās redakcijas) sabiedriskā apspriešana Kuldīgas novadā;
8. no 2024. gada 22. janvāra līdz 22. februārim norisinājās Paredzētās darbības ziņojuma (pirmās redakcijas) sabiedriskā apspriešana Dienvidkurzemes novadā;
9. 2024. gada 27. maijā Vides pārraudzības valsts birojā tika iesniegts paredzētās darbības ziņojums (otrā redakcijā) un uzsākta tā izvērtēšana;
10. 2024. gada 16. septembrī Vides pārraudzības valsts birojs pieņēma lēmumu Nr. 5-02-1/43/2024 “par grozījumiem 2021. gada 30. novembra Lēmumā Nr. 5-02/34 “par ietekmes uz vidi novērtējuma procedūras piemērošanu” un sabiedrības informēšanas pasākumiem”;
11. 2024. gada 16. septembrī Vides pārraudzības valsts birojs pieņēma lēmumu Nr. 5-02-1/44/2024 par grozījumiem 2022. gada 6. maija izsniegtajā programmā Nr. 5-03/14/2022.;
12. 2024. gada 17. septembrī Vides pārraudzības valsts birojs lēmums Nr. 5-02-2/47/2024 “Par sabiedrības ar ierobežotu atbildību “K2 Ventum” paredzētās darbības ietekmes uz vidi novērtējuma ziņojuma nodošanu pārstrādāšanai”
13. no 2025. gada 20. jūnija līdz 20. jūlijam norisinājās paredzētās darbības pārstrādātā ziņojuma (trešās redakcijas) sabiedriskā apspriešana;
14. 2025. gada 12. augustā Ierosinātājs iesniedza Kompetentajā institūcijā pārstrādāto Paredzētās darbības ziņojumu (ceturtā redakcija);
15. 2025. gada 30. septembrī Kompetentā institūcija sniedza Atzinumu Nr. 10.7/9/2025 “par vēja parka K2 Ventum būvniecības Dienvidkurzemes novadā un elektropārvades pieslēguma izveides Dienvidkurzemes novadā un Kuldīgas novadā ietekmes uz vidi novērtējuma ziņojumu”
16. 2025. gada 31. oktobrī K2 Ventum ar iesniegumu Nr. V-25/K2V/33 “par paredzētās darbības akceptēšanu "K2 Ventum" vēja elektrostaciju parkam” vērsās Ministru kabineta akcepta lēmuma saņemšanai. Lai gan šis lēmums bija jāpieņem 30 (trīsdesmit) dienu laikā, K2 Ventum akcepta lēmumu nav saņēmusi līdz pat šim brīdim, t.i. līdz pat šim brīdim, t.i. 2026. gada 30. jūlijam.

